Broj: 711-I-1037-P-311-19/21-14-12

Zagreb, 2. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika Marija Bratulića, općinskog načelnika Općine Sveti Petar u Šumi**, na 129. sjednici, održanoj 2. lipnja 2021., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Marija Bratulića, općinskog načelnika Općine Sveti Petar u Šumi, neće se pokrenuti, s obzirom da iz prikupljene dokumentacije, vezano za okolnosti poslovnih odnosa između Općine Sveti Petar u Šumi i trgovačkog društva Kranjci gradnja d.o.o., otvorenja Križnog puta u Općini Sveti Petar u Šumi, kao i radnog odnosa dužnosnika Marija Bratulića u trgovačkim društvima Puris d.d., Valipile d.o.o., Reginex d.o.o te poslovanje Općine Sveti Petar u Šumi s istima, ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Povjerenstvo je22. listopada 2019. zaprimilo anonimnu prijavu mogućeg sukoba interesa podnesenu protiv dužnosnika Marija Bratulića, općinskog načelnika Općine Sveti Petar u Šumi, koja je zaprimljena u knjizi ulazne pošte Povjerenstva pod brojem: 711-U-3594-P-311/19-01-5, povodom koje se vodi predmet broj P-311/19.

U prijavi se u bitnom navodi kako je Mario Bratulić kao načelnik općine Sv. Petar u Šumi u stalnom sukobu interesa, i to u puno slučajeva. Predsjednik je udruge „S klobasicom u EU“, koja izravno posluje s općinom i u stalnom je međuodnosu s istom. Od općine dobiva donacije za organizacije sajmova i donacije koje se koriste za putovanja načelnika i donačelnika. Udruga zarađuje veliki novac od sajma „S klobasicom u EU“, a svoje ocjenjivanje vrši u restoranu kojem je vlasnik Mario Bratulić, a restoran se zove Botra Marija, navodi podnositelj.

Nadalje ističe dva trgovačka društva, Matika d.o.o., a sada Kranjci gradnja d.o.o. (jer je Matika d.o.o. prestala sa radom zbog poreznoga duga) čiji vlasnici su sin i suprug dugogodišnje zaposlenice općine Sveti Petar u Šumi. Navodi da su ta trgovačka društva u proteklih 20 godina izvodile radove na privatnim objektima Marija Bratulića i većinu građevinskih radova u organizaciji općine Sv. Petar u Šumi, a posljednji od projekata je bio Križni put, vrijedan više stotina tisuća kuna. Može se tu ubrojati i radove na nogometnom igralištu, radove na groblju i još puno njih, dodaje.

Podnositelj nadalje upućuje na to da je Mario Bratulić profesionalni načelnik, a ne volonter kako navodi u imovinskoj kartici. Nadalje ističe da je Mario Bratulić bio zaposlen u tvrtkama koje su direktno ovisne o Općini Sv. Petar u Šumi ili su bile ovisne u danom trenutku - Puris d.d., Valipile d.o.o., Reginex d.o.o., Istarski supermarketi. Svi su ovi subjekti imali direktne koristi od općine bilo u rješavanju imovinskopravnih poslova, bilo u korištenju prostora općinu u svrhu svojega poslovanja, tvrdi podnositelj.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Jakov Vetma povodom obnašanja dužnosti općinskog načelnika Općine Klis obvezan postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo utvrđeno je kako dužnosnik Mario Bratulić obnaša dužnost općinskog načelnika Općine Sveti Petar u Šumi u svom trećem mandatu, od 1. lipnja 2021. Istu dužnost dužnosnik je obnašao i u prethodnom mandatu, od 2013. do 2017. te od 2017. do 2021.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Povjerenstvo je radi provjere osnovanosti navoda iz podnesene prijava te u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

Uvidom u izvješće o imovinskom stanju koje je dužnosnik podnio Povjerenstvu povodom ponovnog imenovanja na istu dužnost 19.6.2017. dužnosnik je naveo da dužnost obnaša volonterski. Uvidom u izvješće o imovinskom stanju koje je dužnosnik podnio Povjerenstvu povodom promjene 31.12.2019. dužnosnik je naveo da dužnost obnaša profesionalno.

Uvidom u sudski registar Trgovačkog suda u Pazinu utvrđeno je da je pod matičnim brojem subjekta 040269357 upisano trgovačko društvo Kranjci gradnja d.o.o. Sveti Petar U Šumi, Kranjci 19A, OIB: 14840024244. Kao osnivač i član društva upisan je Mauro Matika, a kao osobe ovlaštene za zastupanje upisani su Mauro Matika i Mirko Matika.

Na upit Povjerenstva Hrvatski zavod za mirovinsko osiguranje se dopisom KLASA:140-01/20-35/10, URBROJ: 341-99-11/1-20-2 očitovao da je dužnosnik Mario Bratulić od 1987. pa do 2018., kada je počeo dužnost općinskog načelnika Općine Sveti Petar u Šumi obnašati profesionalno, bio zaposlen, između ostalog, i u trgovačkim društvima Puris d.d., Valipile d.o.o. i Reginex d.o.o.

Nadalje, na zahtjev Povjerenstva Općina Sveti Petar u Šumi se dopisom KLASA: 053-02/20-01/01, URBROJ: 2163/03-03-01-20-2 očitovala sljedeće:

1. Općina Sveti Petar u Šumi za vrijeme mandata načelnika Marija Bratulića od 2013. godine nije stupala u poslovne odnose sa trgovačkim društvom MATIKA d.o.o., Sveti Petar u Šumi, Kranjci bb, OIB:68768999495.

2. Općina Sveti Petar u Šumi za vrijeme mandata načelnika Marija Bratulića od 2013. godine stupala je u poslovne odnose sa trgovačkim društvom KRANJCI GRADNJA d.o.o., Sveti Petar u Šumi, Kranjci 19A, OIB: 14840024244 vezano na obavljanje građevinskih poslova i to:

2015.g. - Radovi sanacije i preuređenja prostora u zgradi svlačionica u vrijednosti 2.500,31 kn,

2016.g. - Radovi betoniranja temelja rasvjetnog stupa u vrijednosti 1.875,00 kn

- Radovi uređenja prostora svlačionica u vrijednosti 2.850,00 kn

2019.g.- Radovi sanacije dvorišta dječjeg vrtića i lokalnih cesta vrijednosti 30.337,50 kn

- Radovi potrebni za uređenje dječjih igrališta u Dolinci i Placu u vrijednosti 16.706,25 kn.

U privitku dopisa se dostavlja priležeća dokumentacija za navedene poslovne odnose te Pravilnik o provedbi postupka nabave bagatelne vrijednosti i Pravilnik o provedbi jednostavne nabave.

Nadalje, na zahtjev Povjerenstva trgovačko društvo Kranjci gradnja d.o.o. očitovalo se dopisom zaprimljenim u ulaznoj pošti Povjerenstva pod brojem 711-U-3993-P-311-19/20-08-5 navodeći da je trgovačko društvo Kranjci gradnja d.o.o. od 2013. izvršilo radove sanacije i preuređenja zgrade Agroturizma Botra Marija, Gljušćići 195, Sveti Petar u Šumi u vlasništvu majke (Bratulić Marija) gosp. Marija Bratulića, načelnika Općine Sveti Petar u Šumi koje je platio OPG Mario Bratulić, a za što su izdani slijedeći računi:

- Rn 02-1-1 od 08.03.2013. u iznosu 19.426,25 kn

- Rn 03-1-1 od 17.04.2013. u iznosu 47.440,00 kn

- Rn 15-1-1 od 17.11.2014. u iznosu 10.155,00 kn

- Rn 09-1-1 od 05.06.2015. u iznosu 11.595,00 kn

- Rn 12-1-1 od 30.08.2016. u iznosu 24.480,00 kn

- Rn 06-1-1 od 05.07.2018. u iznosu 22.587,50 kn

Kao potvrda navedenog u prilogu dopisa dostavljaju se preslike izdanih računa.

Na daljnji upit Povjerenstva Općina Sveti Petar u Šumi se dopisom KLASA: 053-02/20-01/02, URBROJ: 2163/03-03-01-20-2 očitovala da je za vrijeme mandata načelnika Marija Bratulića od trgovačkih društava koji svoju proizvodnju obavljaju na području Općine Sveti Petar u Šumi, Puris d.d. odnosno kasnije Puris d.d. u stečaju i Valipile d.o.o. (preuzeo Puris d.d. u stečaju), kupovala proizvode iz njihove proizvodnje (pileće i pureće meso) za potrebe priprema zakuski za vrijeme održavanja općinskih manifestacija i obilježavanja dana općine, dodjele socijalnih pomoći u vidu proizvoda i slično te od pekare Reginex d.o.o. kupovala njihove proizvode, također za iste potrebe održavanja općinskih manifestacija i sličnih događanja.

Navedena dobava odnosno kupnja proizvoda kako je navedeno u točki jedan realizirala se konstantno kroz sve godine postojanja Općine Sveti Petar u Šumi i navedenih trgovačkih društava. Za kupljene proizvode Općini su ispostavljeni računi po tadašnjim važećim cjenicima, a iznosi po računima nisu zahtijevali posebne provedbe jednostavne nabave. Za potrebe potvrde navedenog u prethodnim točkama, kao reprezentativne dokumente dosadašnjeg poslovanja općine i ovih trgovačkih društva dostavljamo Kartice prometa/dobavljača za Valipile d.o.o. i Reginex d.o.o. za zadnje tri godine odnosno 2018.-2020., iz kojih se vidi vrijednost pojedine dobave/kupnje. Kartica za Puris d.d. se ne dostavlja jer je isti završio u stečaju prije 2018.g. i poslovnih odnosa između općine i istog nakon toga nije bilo.

Daljnjim dopisom KLASA: 053-02/20-01/02, URBROJ: 2163/03-03-01-21-4 Općina Sveti Petar u Šumi se očitovala da posebna odluka o zasnivanju poslovnih odnosa sa trgovačkim društvima Puris d.d., Valipile d.o.o. i Reginex d.o.o., a za potrebe i asortiman robe kako je navedeno u točki 1. našeg prijašnjeg dopisa o dostavi podataka, nije donošena. Roba se od navedenih trgovačkih društava pribavljala izdavanjem računa nakon preuzete robe, sukladno čl. 3. Pravilnika o provedbi jednostavne nabave (Službene novine Grada Pazina broj 23/17) jer se radi o vrijednostima manjim od 2.000,00 kn koja se osiguravaju izdavanjem računa od strane, u ovim slučajevima, proizvođača. Sukladno određenoj trenutnoj količini, isporuka potrebnog asortimana robe se zatražila direktno usmeno, telefonski ili mailom ili bolje rečeno u potrebnom momentu najbržim i najjednostavnijim putem kako za općinu tako i za proizvođača. Račune, izdatnice i slično potpisivali su službenici Jedinstvenog upravnog odjela (pročelnik, namještenica za opće poslove).

Na kraju, dopisom broj KLASA: 711-01/21-01/01, URBROJ: 2163/03-03-01-21-2 Općina Sveti Petar u Šumi se očitovala da Općina Sveti Petar u Šumi od 2013. pa do dana davanja ovog očitovanja nije stupala u poslovne odnose s poslovnim subjektima: OPG Bratulić Mario, Gljušćići 198a, Sv. Petar u Šumi kao ni s Agroturizmom Botra Marija, Gljušćići 195, Sveti Petar u Šumi.

Povjerenstvo napominje kako su navedene okolnosti iz prijave vezane uz sajam „S klobasicom u EU“, obrađene u predmetu Povjerenstva P-132/15.

Vezano za okolnost izgradnje Križnog puta u Općini Sveti Petar u Šumi, Povjerenstvo je izvršilo uvid u članak naslova „Blagoslovljeni Križni put oca Danijela Hekića: Staza za molitvu, kontemplaciju i smiraj“, objavljenom na portalu Glas Istre 13. ožujka 2019. U navedenom članku stoji da je u uređenje Križnog puta uloženo oko 350.000 kuna, od čega je 250.000 kuna osiguralo Ministarstvo regionalnog razvoja i fondova EU, a uz općinska sredstva, projekt je potpomognut i brojnim donacijama.

Što se tiče poslovnih odnosa između Općine Sveti Petar u Šumi i trgovačkog društva Kranjci gradnja d.o.o., Povjerenstvo napominje kako nije utvrđena bilo kakva osobna ili interesna povezanost između dužnosnika i vlasnika navedenog trgovačkog društva. U konkretnom slučaju radilo se o poslovnim odnosima provedenim sukladno dostavljenom Pravilniku o provedbi postupka nabave bagatelne vrijednosti i Pravilniku o provedbi jednostavne nabave.

Vezano za okolnost poslovnih odnosa između Općine Sveti Petar u Šumi i trgovačkih društava Puris d.d., Valipile d.o.o., Reginex d.o.o., Povjerenstvo utvrđuje da, iako je dužnosnik Mario Bratulić bio zaposlenik istih u određenim razdobljima, u konkretnom slučaju nema okolnosti koje bi upućivale na povredu odredaba ZSSI-a. Dužnosnik kao bivši zaposlenik navedenih trgovačkih društava više nije s njima povezan, a u predmetne poslovne odnose nije bio involviran, budući da su račune, izdatnice i slično potpisivali službenici Jedinstvenog upravnog odjela (pročelnik, namještenica za opće poslove), a radilo se o poslovnim odnosima manjih iznosa.

Slijedom navedenog, s obzirom da iz prikupljene dokumentacije vezano za okolnosti poslovnih odnosa između Općine Sveti Petar u Šumi i trgovačkog društva Kranjci gradnja d.o.o., otvorenja Križnog puta u Općini Sveti Petar u Šumi, kao i radnog odnosa dužnosnika Marija Bratulića u trgovačkim društvima Puris d.d., Valipile d.o.o., Reginex d.o.o te poslovanje Općine Sveti Petar u Šumi s istima, ne proizlazi da je u postupanju navedenog dužnosnika došlo do moguće povrede odredbi ZSSI-a, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Mario Bratulić, elektronička dostava
2. Objava na internetskoj stranici Povjerenstva
3. Pismohrana